CELEX: 31983R0836
Language: el
Date: 1983-04-11 00:00:00
Title: Κανονισμός (ΕΟΚ) αριθ. 836/83 της Επιτροπής της 11ης Απριλίου 1983 περί τρίτης τροποποιήσεως του κανονισμού (ΕΟΚ) αριθ. 2499/82 περί θεσπίσεως διατάξεων σχετικά με την προληπτική απόσταξη για την αμπελουργική περίοδο 1982/83

Avis juridique important

|

31983R0836

Κανονισμός (ΕΟΚ) αριθ. 836/83 της Επιτροπής της 11ης Απριλίου 1983 περί τρίτης τροποποιήσεως του κανονισμού (ΕΟΚ) αριθ. 2499/82 περί θεσπίσεως διατάξεων σχετικά με την προληπτική απόσταξη για την αμπελουργική περίοδο 1982/83  

Επίσημη Εφημερίδα αριθ. L 092 της 12/04/1983 σ. 0005 - 0005

***** ΚΑΝΟΝΙΣΜΟΣ (ΕΟΚ) αριθ. 836/83 ΤΗΣ ΕΠΙΤΡΟΠΗΣ  της 11ης Απριλίου 1983  περί τρίτης τροποποιήσεως του κανονισμού (ΕΟΚ) αριθ. 2499/82 περί θεσπίσεως διατάξεων σχετικά με την προληπτική απόσταξη για την αμπελουργική περίοδο 1982/83  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 3082/82 (2), και ιδίως το άρθρο 11 παράγραφος 5,  Εκτιμώντας:  ότι ο κανονισμός (ΕΟΚ) αριθ. 2499/82 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 311/83 (4), προβλέπει στο άρθρο 12 ανοχή για τον κτηθέντα αλκοολικό τίτλο του επιτραπέζιου οίνου ή του οίνου από τον οποίο μπορεί να ληφθεί επιτραπέζιος οίνος ο οποίος εμφαίνεται στις δηλώσεις ή στα συμφωνητικά παράδοσης για απόσταξη·  ότι η αυστηρή εφαρμογή της εν λόγω διάταξης οδηγεί στο να αποκλειστεί από το ευεργέτημα της ενίσχυσης ο οινοπνευματοποιός ο οποίος, μέσα στα όρια ανοχής, αποστάζει οίνο από τον οποίο μπορεί να ληφθεί επιτραπέζιος οίνος, αντί για επιτραπέζιο οίνο·  ότι πρέπει, για να αποφευχθεί η υπερβολική αυστηρότητα κατά την εφαρμογή, αποκλείοντας συγχρόνως συμπληρωματικές οικονομικές επιπτώσεις, να διευκρινιστεί αφενός, ότι οι ποσότητες οίνου που καλύπτονται από συμφωνητικά ή δηλώσεις είναι δυνατόν να παραδοθούν ανεξάρτητα από το αν πρόκειται για επιτραπέζιο οίνο ή για οίνο από τον οποίο μπορεί να ληφθεί επιτραπέζιος οίνος, εφόσον το προϊόν πληροί τους απαιτούμενους όρους, και, αφετέρου, ότι η ενίσχυση που χορηγείται είναι εκείνη που αντιστοιχεί στο προϊόν που έχει πραγματικά παραδοθεί ·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Το άρθρο 12 του κανονισμού (ΕΟΚ) αριθ. 2499/82 αντικαθίσταται από το ακόλουθο κείμενο:  «Άρθρο 12  1. Για τον οίνο που έχει παραδοθεί στο οινοπνευματοποιείο γίνεται δεκτή ανοχή 1 % vol σε σχέση με τον κτηθέντα αλκοολικό τίτλο που εμφαίνεται στο συμφωνητικό ή στη δήλωση.  Για την ποσότητα οίνου που έχει πραγματικά παραδοθεί στο οινοπνευματοποιείο, γίνεται δεκτή ανοχή 10 % σε σχέση με την ποσότητα οίνου που εμφαίνεται στο συμφωνητικό ή στη δήλωση.  2. Ο οργανισμός παρεμβάσεως καταβάλλει την ενίσχυση που αναφέρεται στο άρθρο 6 για την ποσότητα οίνου που έχει πραγματικά αποσταχθεί μέσα στα όρια ανοχής που αναφέρονται στην παράγραφο 1.  Η ενίσχυση υπολογίζεται με βάση το ποσό που αντιστοιχεί στον οίνο που έχει πραγματικά παραδοθεί.»  Άρθρο 2  Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από την 1η Σεπτεμβρίου 1982.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 11 Απριλίου 1983.  Για την Επιτροπή  Poul DALSAGER  Μέλος της Επιτροπής  (1) ΕΕ αριθ. L 54 της 5. 3. 1979, σ. 1.  (2) ΕΕ αριθ. L 326 της 23. 11. 1982, σ. 1.  (3) ΕΕ αριθ. L 267 της 16. 9. 1982, σ. 16.  (4) ΕΕ αριθ. L 36 της 8. 2. 1983, σ. 6.